 Waajibaadka dawlad saaran waxaa ugu mudan in ay kobciso shucuurta wadaniyadeed ee dadkeeda, si ay u xoogaysato midnimadu, una kobco dareenka wadaniga ah ee faraya in ay wada jir u ilaashadaan dalka, si ay taasi u timaaddana waa in dawladdu dhaqan geliso caddaalad siyaasiya iyo mid bulsho oo ku dhisan, maamul-wanaag, talo-wadaagga, awood qaybsi, iyo in ay muwaadiniintu dhammaantood u siman yihiin, sharciga iyo garsoorka, talada, aayo-ka-tashiga, waxbarashada, shaqaalaysiinta, jinsiyadda, iyo guud ahaanba qorshayaasha dawladda ee dhaqaale, horumarineed, bulsho iyo siyaasadeed, taas oo saldhiggeedu yahay mabdaa ah Dalka waa la wada leeyahay oo waajibinaya in muwaadiniinta aan lagu kala reebin sifooyin sharciga ka baxsan oo badhkood xaqa ay leeyihiin laga duudsiyo, xataa haddii ay ka soo hor jeedaan fikirka iyo aragtida cidda cadaaladda looga martida yahay, sidoo kalana aan cid gaar ah ama koox loo galayn eex, xataa haddii ay tahay cid abaal dheeraad ah u tirsanaysa dalka. 